kardosdrur/scandi-wiki huggingface dataset:
Logi Már Einarsson

Logi Már Einarsson (født 21. august 1964 i Akureyri) er en islandsk politiker og arkitekt, der har været formand for det socialdemokratiske parti Alliancen siden 2016.

Barndom og uddannelse 
Logi voksede op i Akureyri og tog stúdentspróf from Menntaskólinn á Akureyri i 1985. Han studerede arkitektur ved Arkitektur- og designhøgskolen i Oslo 1986–92 og tog en kandidateksamen i arkitektur.

Professionelt liv 
Efter at have afsluttet sin uddannelse vendte Logi tilbage til Akureyri, hvor han arbejdede som landskabsarkitekt ved H.J. teiknistofa 1992–94 og for tekniske forvaltning og plankontoret ved Akureyri kommune 1994–96, før han vendte tilbage til den private sektor, hvor han arbejdede for Form 1996-97, Úti og Inni 1997–2003 og Arkitektúr.is 2003–04. Sidst i 2003 grundlagde han arkitekt- og designfirmaet Kollgáta sammen med den industrielle designer Ingólfur Freyr Guðmundsson. Fra 2010–12 underviste han også ved Reykjavik Universitet. Logi har desuden været formand for den islandske arkitektforening, Arkitektafélags Íslands.

Politisk karriere 
Logi stillede uden held op til Altinget i Nordøstkredsen ved altingsvalget i 2009 for Alliancen, men var indkaldt som suppleant fem gange i valgperioden 2009-2013. Han indvalgtes i Akureyri byråd ved kommunalvalget i 2010,. I 2016 blev han valgt til næstformand for Alliancen på partiets årsmøde.
Logi stillede atter op for sit parti i Nordøstkredsen ved altingsvalget i 2016 og vandt partiets eneste kredsmandat. Alliancen led det værste nederlag i partiets historie, hvilket efterfølgende fik partiformanden Oddný G. Harðardóttir til at træde tilbage, og bestyrelsen udnævnte Logi til formand ved et møde den 31. oktober 2016. Han forlod kort efter byrådet i Akureyri for at koncentrere sig om landspolitikken.

Privatliv 
Logi er gift med advokaten og fløjtenisten Arnbjörg Sigurðardóttir. De har to børn, Úlf og Hrefna.

Noter

Eksterne henvisninger 
 Biografi af Logi Már Einarsson på Altingets hjemmeside

Arkitekter fra Island
Altingsmedlemmer
Socialdemokrater fra Island
Personer fra Akureyri
Mayonnaisekvarteret

Mayonnaise-kvarteret var en populær betegnelse for den del af København som ligger mellem Nikolaj Plads og Holmens Kanal.

Fra gammel tid havde flere af kvarterets gader navn efter havdyr, fordi søfolkene havde boet der. Her lå Ulkegade, Laksegade og Hummergade, og det var forfatteren Gustav Esmann som gav stedet dets gastronomiske navn med associationer til det store kolde bord med rigelig tilbehør. Her trivedes prostitution, sortbørshandel, hæleri og det som var værre.

Udtrykket da Fanden var løs i Laksegade går tilbage til 1826, da man i nr. 15 oplevede mærkelige ting. Folk hørte skældsord, hyl og knurren fra rovdyr, husholdningsartikler og kartofler fløj omkring, mens vinduerne sprang i stykker. Politiet kunne ikke løse gåden, som gav næring til både fantasi og overtro hos københavnerne.

Senere skiftede området navn til Minefeltet, det farligste sted at færdes i hele København.

Eksterne henvisninger 
 Fleischer, Jens: København. Kulturhistorisk opslagsbog med turforslag, Kbh., 1985 
 Mayonnaise-kvarteret i Berlingske Tidende

Kvarterer i Indre By (København)
Year of the Flood

Year of the Flood er et livealbum fra den skotske keltiske rockband Runrig fra 2008. Det er en optagelse af gruppens Beat The Drum udendørs koncert den 18. august 2007, som foregik på Borlum Farm nær Drumnadrochit ved Loch Ness i Skotland, og den udkom på CD og DVD.

Det var bandets største event under Highland 2007, som var en serie kulturelle arrangementer, der fejrede højlandskultur, samt et resultat af flere års ønske om at spille en stor udendørs koncert i højlandet for at mindes deresLoch Lomond-koncert fra 1991.

Natten før koncerten, efter en lang periode med tørt vejr, begyndte det at regne voldsomt, hvilket fortsatte hele dagen. Dette omdannede festivalområdet og parkeringsområdet til en mudderpøl, hvilket passede godt til det nummeret "Year of the Flood", fra gruppens studiealbum Everything You See, der var udkommet i maj samme år.
Festivalen startede kl 14 om eftermiddagen med opvarmningsbands i form af Vatersay Boys, Aberfeldy, Julie Fowlis, Great Big Sea, Wolfstone og Red Hot Chilli Pipers. Kl 20 blev de omkring 17.000 publikummer bedt om at fjerne deres paraplyer, så de kunne optage koncerten til en DVD.

Spor 
DVD
 Intro Music (2:20)
 Year of the Flood (4:21)
 Pride of the Summer (4:22)
 Road Trip (5:09)
 Proterra (6:17)
 The Ocean Road (6:27)
 An Toll Dubh (2:45)
 Sona (4:04)
 The Engine Room (4:22)
 Every River (5:21)
 A Reiteach/Drums (6:10)
 In Scandinavia (6:05)
 Clash of the Ash (4:53)
 Skye (8:40)
 Hearts of Olden Glory (5:30)
 Something's Got to Give (3:48)
 Protect and Survive (5:39)
 On the Edge (2:55)
 Loch Lomond (7:36)
Credits: Book Of Golden Stories/An Dealachadh (3:12)

CD
 Intro Music (2:05)
 Year of the Flood (4:21)
 Pride of the Summer (4:22)
 Road Trip (5:09)
 Proterra (6:17)
 The Ocean Road (6:27)
 Sona (4:04)
 The Engine Room (4:22)
 Every River (5:21)
 In Scandinavia (6:05)
 Clash of the Ash (4:53)
 Hearts of Olden Glory (5:30)
 Something's Got to Give (3:48)
 Protect and Survive (5:39)

Referencer

Eksterne henvisninger 
Year of the Flood på Discogs

Runrig-livealbum
Livealbum fra 2008
Inga Sæland

Inga Sæland (født 3. august 1959 i Ólafsfjörður) er en islandsk jurist og politiker, der er grundlægger og leder af Folkets Parti.

Barndom og uddannelse 
Inga er datter af fisker Ástvaldur Einar Steinsson og husmoder Sigríður Sæland Jónsdóttir. Hun flyttede til Reykjavík i 1994, hvor hun tog en bachelorgrad i jura, og et sidefag i statskundskab fra Islands Universitet som den første blinde person i Island. Hun blev i 2007 landskendt som deltager i den islandske udgave af X Factor.

Politisk karriere 
Inga Sæland stiftede i 2016 Folkets Parti for at kæmpe for bedre vilkår for handicappede og andre udsatte grupper. Hun opstillede som spidskandidat for partiet i Sydkredsen ved altingsvalget 2017, og kom ind med et højt personligt stemmetal.

Hun er medlem af Islands delegation til Vestnordisk Råd.

Privatliv 
Inga er fraskilt. Hun har fire børn og fem børnebørn.

Eksterne henvisninger 
 Profil på Altingets hjemmeside (islandsk)
 Kort profil på Altingets hjemmeside (engelsk)

Noter 

Altingsmedlemmer
Jurister fra Island
Politikere fra Island
Björt Ólafsdóttir

Björt Ólafsdóttir (født 2. marts 1983 i Biskupstungur i Árnessýsla) er en islandsk politiker, der er formand for partiet Lys Fremtid, som hun repræsenterede i Altinget 2013-17. Hun var miljøminister fra januar til november 2017.

Opvækst, uddannelse og arbejdsliv 
Björt er opvokset i en lille by i Árnessýsla på det sydlige Island. Efter studentereksamen tog hun en bachelorgrad i psykologi ved Islands Universitet og en kandidatgrad i human resource management ved Lunds Universitet. Fra 2011 til 2013 var hun leder af organisationen Geðhjálp, der hjælper mennesker med en psykisk sygdom.

Politisk karriere 
Lys Fremtid blev dannet af folk fra Det Bedste Parti og uafhængige socialliberale op til altingsvalget 2013, hvor Björt blev valgt i Reykjavik Nord-kredsen. Hun blev formand for partiet 25. november 2017, efter at den tidligere formand Óttarr Proppé trådte tilbage som følge af partiets elendige resultat ved altingsvalget en måned tidligere, hvor Lys Fremtid ikke klarede spærregrænsen på 5% og dermed mistede alle sine mandater.

Ministerkarriere 
Björt blev Minister for Miljø og Naturresurser i den koalitionsregering Selvstændighdspartiets leder Bjarni Benediktsson dannede i januar 2017 sammen med de to liberale midterpartier Lys fremtid og Reform. Regeringen sad frem til altingsvalget i 2017, men fortsatte en måned længere som forretningsministerium.

Eksterne henvisninger 
 Profil på Altingets hjemmeside (islandsk)
 Forkortet profil på Altingets hjemmeside (engelsk)

Noter 

Altingsmedlemmer
Ministre fra Island
Psykologer fra Island
Folkefronten (Island)

Folkefronten (islandsk: Alþýðufylkingin) er et antikapitalistiskt venstrefløjsparti på Island, der blev grundlagt 18. februar 2013 med henblik på at befri landet fra kapitalismen. Partiet er stærkt imod islandsk medlemskab af EU og ønsker landet udmeldt af NATO. Folkefronten er ikke officielt kommunistisk, men grundlæggeren og lederen Þorvaldur Þorvaldsson har beskrevet sig selv som kommunist, og mange dets ældre medlemmer er primært folk fra kommunistiske, maoistiske og trotskistiske kredse. 

Partiet stillede op til altingsvalgene i 2013, 2016 og 2017, samt til kommunalvalg i Reykjavik i 2014 og 2018, men har aldrig opnået over 1% af stemmerne. Spærregrænsen i Island er 5%.

Noter

Eksterne henvisninger 
Officiel hjemmeside 

Politiske partier i Island
KraftWerket

KraftWerket er et brugerstyret projektværksted for unge i København. KraftWerket ligger ved Toftegårds Plads i Valby.

Huset har møderum, kontorpladser, TV-studie, køkkenfaciliteter, musikstudie, eventrum m.m.

KraftWerket huser blandt andet projekterne UP TV og online-radiostationen Radio Juju.

Kilder

Eksterne henvisninger 
 KraftWerkets hjemmeside 
 KraftWerket på Københavns Kommunes hjemmeside
 UP TV

Ungdomskultur
Kulturcentre i Danmark
Valby
Bedeloppe

Bedeloppe (Circulifer tenellus), også undertiden kendt som Neoaliturus tenellus, er et insekt, der tilhører familien Cicadellidae (småcikader). Arten er kendt for at være vektor for en virus, der skader mange vigtige landbrugsafgrøder, f.eks. sukkerroe, agurk, tomat og vandmelon. Den er ikke kendt fra Danmark.

Referencer 

Næbmunde
Joseph Kittinger

Joseph Kittinger (født 27. juli 1928, død 9. december 2022) var en pensioneret oberst fra United States Air Force og faldskærmsudspringer. Kittinger havde i over 50 år rekorden for at have hoppet i faldskærm fra den højeste højde, da han i 1960 hoppede fra en luftballon i 31.100 meters højde. Han er fortsat indehaver af rekorden for længste frit fald i tid, men blev i distancen slået af Felix Baumgartner den 14. oktober 2012.

Referencer

Eksterne henvisninger 
USAF officiella sida om Kittinger

Faldskærmsudspring
Islands Nationale Front

Islands Nationale Front () er et højrepopulistisk politisk parti i Island.

Historie 
Islands Nationale Front blev stiftet i februar 2016 af Helgi Helgason, der var leder af De Højre-Grønne, men ønskede at etablere et parti med en mere klar nationalistisk og indvandrerkritisk profil. Den 27. februar 2016 blev De Højre-Grønne opløst og dets medlemmer tilsluttet det nye parti.

Den 15. august 2016 organiserede partiet en demonstration på Austurvöllur torvet foran Altinget i protest mod en liberalisering af den islandske udlændingelov, hvilket gav dem en del medieopmærksomhed.

Ved altingsvalget 2016 opstillede partiet kun i Sydkredsen og Nordøstkredsen, efter at to ledende medlemmer af partiet i sidste øjeblik var brudt ud og havde taget partiets stillerlister fra de tre hovedstadskredse med sig.

Partiet agtede også at deltage i altingsvalget i 2017, men valgte at trække alle sine stillerlister tilbage, efter at der var opdaget falske underskrifter på flere af dem.

Politik 
Islands Nationale Front har som erklæret mål at forsvare Islands suverænitet, uafhængighed, nationale kultur, sprog og skikke. Partiet er imod multikulturalisme og ønsker Island udmeldt af Schengen-traktaten. På det økonomiske område ønsker partiet statens gæld omstruktureret, afskaffelse af indeksregulerede lån og indførelse af en ny islandsk valuta kaldet ríksdalur (rigsdaler), der er knyttet til den amerikanske dollar. På det sociale område vil de fokusere indsatsen mod de ældre og handicappedes behov. Endvidere vil de indføre et schweizisk inspireret system med hyppige folkeafstemninger.

Partiet ønsker, at det islandske samfund skal være præget af kristen og nordisk kultur, det er derfor imod oprettelse af nye moskeer og islamiske skoler, og ønsker et forbud mod burkaer og kvindelig omskæring. Grundlæggeren Helgi Helgason har udtalt, at hans modstand mod islam er inspireret af Ayaan Hirsi Ali.

Formænd

Noter 

Politiske partier i Island
Etableret i 2016
Hindholm STX

Hindholm STX er et privat gymnasium med en muslimsk og basisdemokratisk profil. Gymnasiet ligger i Fuglebjerg og har overtaget lokalerne fra Mina Hindholm Efterskole, som gik konkurs i 2012. Skolen har 40 elever fordelt på to klasser (1. og 2.G).

I december 2017 blev gymnasiet sat under skærpet tilsyn, bl.a. på grund af dårlig økonomi. Fra marts 2018 står gymnasiet til at miste sit statslige tilskud, blandt andet på grund af store økonomiske problemer.

Kilder

Eksterne henvisninger 
 Hindholm STX 

Gymnasier i Danmark
Etableret i 2016
Fuglebjerg
Humanistpartiet

Humanistpartiet ( og indtil 1995 Flokkur mannsins, dvs. Menneskenes Parti) er et islandsk politisk parti, der stiftedes 25. juni 1984 som en aflægger af det internationale Humanistiske Parti, der har afdelinger i over 40 lande i Europa og Latinamerika.

Partiet arbejder for et antikapitalistisk og fællesskabsorienteret samfund, der "sætter menneskelige værdier over økonomiske". 

Humanistpartiet oprettedes af den sociale organisation Samhygð, der blev grundlagt i 1979 som den islandske afdeling af den internationale humanistbevægelse. Dets første formand var Julius Valdimarsson fra Samhygð.

Partiet opstillede til Altinget ved valgene i 1987, 1991, 1999 og 2013. Partiet har desuden opstillet til borgerrepræsentationen i Reykjavík ved kommunalvalgene i 1986, 1990, 1998 og 2002. Partiet støttede Sigrún Þorsteinsdóttirs kandidatur ved præsidentvalget i Island 1988.

Ved altingsvalget i 2016 opnåede partiet 33 stemmer, hvilket var ny bundrekord ved et islandsk valg. Partiet opstillede ikke ved altingsvalget i 2017.

Valgresultater

Altinget

Noter

Kilder 
 Metúsalem Þórissons blog
 Samhygð stofnar „Flokk mannsins“; artikel i Morgunblaðið 1984 

Politiske partier i Island
Islands Socialistparti

Islands Socialistparti (islandsk: Sósíalistaflokkur Íslands) er et islandsk venstrefløjsparti, der blev stiftet på arbejderbevægelsens internationale kampdag 1. maj 2017. 

Hovedmanden bag partiet er redaktøren og forfatteren Gunnar Smári Egilsson, der i forbindelse med grundlægelsen erklærede, at partiet skulle være "talerør for lønmodtagerne og alle de, der lider under fattigdom, usynlighed og magtersløshed. Islands Socialistpartis modstandere er de rige og de, der går deres ærinde".

Partiets vigtigste programpunkter er:

 "Menneskeværdige levevilkår" mht. lønninger, arbejdsløshedsunderstøttelse, pensioner, studielån mv. 
 Adgang til sikre og billige boliger for alle.
 Et gratis sundhedssystem.
 Forkortelse af arbejdstiden. 
 Omlægning af skattesystemet med højere beskatning af de velhavende og lavere skat for lønmodtagere.

Ifølge Gunnar Smári havde 1.400 indmeldt sig i partiet før stiftelsen. I begyndelsen af maj valgtes en midlertidig bestyrelse på et indledende møde for at forberede et såkaldt "socialistisk kongres" i efteråret 2017. Forud for kongressen nedsatte partiet fire arbejdsgrupper for hhv. sundhed, boligpolitik, sociale ydelser og demokratisering af samfundet, der bestod af tilfældigt udvalgte partimedlemmer.

Partiet afstod fra at opstille til altingsvalget i 2017, da det efter eget udsagn befandt sig i en opbygningsfase, men deltog i kommunalvalget 26. maj 2018, hvor det fik et mandat i Reykjaviks byråd.

Noter

Eksterne henvisninger 
 Islands Socialistpartis hjemmeside

Politiske partier i Island
Anastas Stojanov

Anastas Andreev Stojanov (født 23. august 1854 i Sjumen - død 6. oktober 1930) var en bulgarsk komponist og musiklærer.

Biografi 
Stojanov studerede musik med sin onkel Dobri Voynikov og Mihai Safran. I 1877 tog han eksamen fra "Robert College", en amerikanske gymnasium i Konstantinopel. Efter et blev han musiklærer i Konstantinopel, derefter i 1895 i Sjumen og Ruse.

Stojanov grundlagde det musikalske selskab "Gusle" på Endefuld. 

Hans sønner er komponist Veselin Stojanov og pianist Andrej Stojanov.

Kreativitet 
I 1883 – 1887 er Stojanov i Ruse for at trykke "20 skole-sange", en samling i to dele. Han udgiver talrige vokale og instrumentelle værker sammen med Racho Rachev. Han er forfatter til de første bemærkelsesværdige optagelser af bulgarske folkesang af ulige proportioner. Stojanov komponerede værker for klaver.

Kilder 

 Videnskabeligt informationscenter "bulgarsk encyklopædi". Store bulgarske encyklopædi. 11. del. s. 4259. Sofia, 2012. .
 Minde af Anastas Stojanov. - Bulgarsk nationalradio. Besøgt 26. februar 2018

Komponister fra Bulgarien
Lærere fra Bulgarien
Københavns Fælleselevråd

Københavns Fælleselevråd (KFE) er en tværpolitisk ungdomspolitisk forening, som hører ind under Børne- og Ungdomsforvaltningen i Københavns Kommune. Foreningens bestyrelse består af 23 medlemmer fra de københavnske grundskolers elevråd, som er valgt via en generalforsamling i oktober/november. I de seneste par år har KFE haft en stor eksponering af kendskabet til foreningen og har oplevet større politisk inddragelse gennem deres tætte samarbejde med henholdsvis tidligere børne- og ungdomsborgmester Pia Allerslev og nuværende børne- og ungdomsborgmester Jesper Christensen. 

KFE har i år deres faste temadage d. 27. februar og 1. marts.

Formænd 

 2001-2003 Jonathan Simmel Olsen

 2015-2017 Cornelius Kavi Von Kiær.
 2017-2018 Carl Jonatan Johansen Lowies 
 2018-2019 Human Bostani

 2021-2022 Marius Laursen Plamboeck
 2022-2023 Clara Piculell Barfoed

Referencer

Eksterne henvisninger 

 Københavns Fælleselevråds hjemmeside

Elev- og studenterbevægelsen
Fælleselevråd
Demokratiets vogtere

Demokratiets vogtere (islandsk: Lýðræðisvaktin) er et islandsk politisk parti, der blev stiftet 16. februar 2013 af medlemmer af det i 2011 af Altinget nedsatte forfatningsråd. Partiet blev grundlagt med det primære formål at få forfatningsrådets grundlovsforslag vedtaget af Altinget. 

Forfatningsrådet havde været præget af den udbredte mistillid til det politiske system i det islandske samfund efter den finansielle sektors kollaps i 2008 og den efterfølgende dybe krise. Deres grundlovsforslag var derfor særdeles vidtgående og indeholdt bl.a. bestemmelser om folkeafstemninger efter borgerinitiativ, nationalisering af naturressourcer og omdannelse af hele landet til en valgkreds for at gøre en ende på landdistrikternes over repræsentation. Disse forslag var kontroversielle, og folkene bag Demokratiets vogtere frygtede, at Altinget ikke ville godkende grundlovsforslaget, hvilket også viste sig at komme til at holde stik. 

Udover en mere demokratisk grundlov ønskede partiet at styrke reguleringen af landets finansielle institutioner og lægge forslaget om EU-medlemskab ud til bindende folkeafstemning.

Demokratiets vogtere fik tildelt partibogstavet L ved altingsvalget 2013, og indleverede en official kandidatliste 12. april 2013. De klarede ikke spærregrænsen på 5%, og opnåede med 2,46% af stemmerne lige nøjagtig ikke over grænsen for tildeling af offentlig partistøtte, der ligger på 2,5%. 

Andre partier, særlig Piratpartiet, overtog i de følgende år Demokratiets vogteres mærkesag om en ny og mere demokratisk grundlov, og partiet valgte ikke at opstille ved altingsvalgene i 2016 og 2017.

Valgresultater

Altinget

Formand 
Professor i økonomi ved Islands Universitet Þorvaldur Gylfason har været formand for partiet siden dets stiftelse.

Noter

Eksterne henvisninger 
 Partiets officielle netsted 

Politiske partier i Island
Rory Macdonald (musiker)

Roderick (Rory) Macdonald (Skotsk gælisk: Ruaridh MacDhomhnaill; født 27. juli 1949, Dornoch, Sutherland) er en skotsk bassist i det keltiske rockband Runrig, samt gruppens primære sangskriver sammen med hans yngre bror Calum Macdonald. Rory skriver normalt melodien og Calum teksterne. Siden den tidliger forsanger, Donnie Munro, forlod bandet i 1997 har Rory været forsanger de af gruppens sange som er på skotsk gælisk, da den nye forsanger, Bruce Guthro, ikke taler gælisk.

Fra midten til slutningne af 1960'erne var MacDonald en del af et band kaldet The Skyvers.

Macdonald har gået på Glasgow School of Art og havde en begyndende karriere som grafisk designer indtil han begyndte at spille i Runrig på fuld tid. Senere brugte han sine evner til at designe albumnoter til til de to albums Recovery og Heartland.

Tidligt liv 
Macdonald blev født i Dornoch, Sutherland. Hans far, Donald John MacDonald fra North Uist på de Ydre Hebrider, kæmpede under anden verdenskrig. Familien flyttede til North Uist, da Rory var omkring 4 år gammel. Da de kom til Lochmaddy blev hans yngre bror Calum født.

Unden anden verdenskrig blev Macdonalds far, Donald, angrebet i Normandiet, hvor hans bedste ven, Sandy MacIntyre, døde. MacDonalds besøgte fortsat MacIntyres familie, og da Rory var omkring 8 gav Sandys forældre ham hans gamle harmonika. Han begyndte at øve sig på den og spillede til skolekoncerter. Han skrev sin første melodi på dette instrument, der var en skotsk dansemarch kaldet "Sandy MacIntyre". Denne oplevelse inspirerede ham til sangen "The Everlasting Gun" fra 1985, som er med på albummet Heartland, samt nyhederne om falklandskrigen.

Referencer

Eksterne henvisninger 
 Runrigs officielle hjemmeside

Runrig
Bassister fra Storbritannien
Musikere fra Skotland
Daggry (parti)

Daggry (islandsk: Dögun er et islandsk politisk parti stiftet i 2012, der nedlagdes 7. november 2021.

Baggrund 
I kølvandet på de islandske bankers kollaps under finanskrisen 2007-2009 opstod en række borgergrupper, der ønskede det islandske samfund demokratiseret og kæmpede for større magt til almindelige borgere og mindre til det de opfattede som en sammenspist politisk og økonomisk elite, der have skabt grundlagt for krisen. 

Daggry blev dannet som en alliance mellem to af disse borgergrupper, Borgerbevægelsen og dens aflægger Bevægelsen, samt det anti-elitære Liberale Parti og medlemmer af Forfatningsrådet. Blandt initiativtagerne var altingsmedlemmet og forfatteren Margrét Tryggvadóttir fra Borgerbevægelsen, erhvervsmanden Ragnar Þór Ingólfsson, samt Gísli Tryggvason fra Forfatningsrådet.

Valg 
Daggry stillede op til altingsvalget 2013, hvor det fik 3,1% af stemmerne og således ikke klarede spærregrænsen på 5%, men nåede over grænsen for at få tildelt offentlig partistøtte på 2,5%. 

Daggry stillede igen op i alle valgkredse ved altingsvalget 2016, hvor partiet trods samarbejde med Sturla Jónsson kun opnåede 1,7% af stemmerne og mistede retten til partistøtte, hvilket gjorde, at det ikke havde økonomi til at føre en landsdækkende kampagne ved altingsvalget 2017. Partiledelsen lod det derfor være op til de enkelte valgkredse, om de ville deltage i valget, og kun Sydkredsen stillede med en liste. På trods af, at partiet ikke stillede op over hele landet kom Daggry med i den første partilederrunde på RÚV, men fik alligevel blot 0,1% af stemmerne ved valget. 

Ved præsidentvalget i 2016 støttede Daggry Sturla Jónsson, der fik 3,5% af stemmerne. 

Partiet har afstået fra at stille op til byrådet i Reykjavík ved kommunalvalget 26. maj 2018, men opstiller i en række af de øvrige større kommuner.

Noter

Kilder 
 Officiel hjemmeside 
 Dögun skal hún heita, Rúv.is 18. marts 2012

Tidligere politiske partier i Island
Absolutely Anything

Absolutely Anything er en britisk science fiction/komediefilm, som handler om Neil, der bliver udvalgt af aliens og modtager magiske kræfter.
Skolelæreren Neil spilles af Simon Pegg. Desuden medvirker Kate Beckinsale og Monty Python, der lægger stemmer til aliens. Robin Williams lægger stemme til Neils hund, Dennis.

Absolutely Anything er instrueret af Monty Python-medlemmet Terry Jones.

Skuespillere 
 Simon Pegg som Neil Clarke
 Kate Beckinsale som Catherine West
 Sanjeev Bhaskar som Ray
 Rob Riggle som Colonel Grant Kotchev
 Robert Bathurst som James Cleverill
 Eddie Izzard som Headmaster og Mr. Robinson
 Joanna Lumley som Fenella
 Marianne Oldham som Rosie
 Emma Pierson som Miss Pringle
 Meera Syal som Fiona Blackwell
 Mojo the Dog som Dennis the Dog

Stemmer 
 John Cleese som Chief Alien
 Terry Gilliam som Nasty Alien
 Eric Idle som Salubrious Gat
 Terry Jones som Scientist Alien
 Michael Palin som Kindly Alien
 Robin Williams as stemmen til Dennis the Dog

Eksterne henvisninger 
 Absolutely Anything på kino.dk
 

Britiske film fra 2015
Film instrueret af Terry Jones
Science fiction-film fra Storbritannien